Automobili Lamborghini SpA is 'n Italiaanse handelsmerk en vervaardiger van luukse sportmotors, en voorheen sportnutsvoertuie, wat besit word deur die Volkswagengroep deur middel van sy Audifiliaal. Lamborghini se produksiefasiliteit en hoofkantoor is in Sant'Agata Bolognese, Italië geleë. In 2011 het Lamborghini se 831 werknemers 1711 voertuie geproduseer. Ferruccio Lamborghini, 'n Italiaanse produksiemagnaat, het Automobili Ferruccio Lamborghini SpA in 1963 gestig om te kompeteer met gevestigde merke, insluitend Ferrari. Die maatskappy het in 1966 wye lof ontvang vir sy Miura sportkoepee, wat agterste mid-enjin en agterwielaandrywing as die standaarduitleg vir hoë-prestasie motors van die era gevestig het. Lamborghini het vinnig gegroei gedurende die eerste dekade, maar hul verkope tuimel in die nasleep van die 1973 wêreldwye finansiële afswaai en die oliekrisis. Die firma se eienaarskap het drie keer verander na 1973, insluitend 'n bankrotskap in 1978. Die Amerikaanse Chrysler Corporation het die beheer van Lamborghini in 1987 bekom, maar verkoop dit daarna aan die Maleisiese beleggingsgroep MyCom Setdco en Indonesiese groep V'Power Corporation in 1994. In 1998 word Lamborghini verkoop aan die Volkswagengroep waar dit onder beheer van die groep se Audi-afdeling geplaas is.